《闺词》
明代·苏仲

妾本名家女，生长不出门。严慈有训诫，讽诵常书绅。

坤道本巽顺，女德在守身。习成礼义性，自觉芝兰薰。

年当十四五，偶值数厄屯。有斧柯不伐，有媒不成亲。

自甘不偶分，宁为摽梅嗔。深闺弄针线，绣出鸳鸯裙。

开奁对妆镜，髻抹巫山云。悠悠过白日，堂堂背青春。

馀龄四十外，黄气眉头新。蛛丝知有喜，鳷鹊能通神。

结缡遂夙愿，一朝嫁良人。相看各妩媚，和气成氤氲。

鹤鸣而子和，恩义鱼水敦。纫兰已成佩，制锦将为纹。

岂知人心异，背面楚与秦。旧人渐失爱，新者转殷勤。

冬裘切肌骨，秋扇生埃尘。我不为参商，胡为各升沈。

我不为草木，胡为异兰芬。我但知有天，胡天不我闻。

耳目各有别，视听良非真。谓深非瀚海，谓高非昆崙。

钟鼎无铢两，一羽成千钧。蛙鸣等鼓吹，蝉噪愈箫笙。

纸窗粉难白，茜裙染不殷。辨冰不作水，未必知寒温。

语雾良非烟，气类实有分。差之忽毫釐，缪以千里云。

愿夫回此心，更期推至仁。妾心本无薄，妾貌光燐燐。

眉宇自神彩，岂效西施颦。嗟哉甘落寞，异室隔朝昏。

残灯对长夜，寒瓢守孤贫。病驱不举首，孤鹤长惊魂。

长门有遗恨，空托相如文。班姬寄心迹，作赋聊自陈。

妾身芥可比，妾命毛可伦。敢望黄金室，为我烹羔豚。

敢冀白玉堂，为我开芳尊。时兮不我住，日月如飞轮。

我命终不良，我生胡不辰。但祈垂旧念，无俾竟沈沦。

得如狗马愿，伏枥羁残生。

作者简介：苏仲（一四五六—一五一九），字亚夫。顺德人。葵弟。明孝宗弘治十五年壬戌（一五〇二）进士，官户部主事。旋忤宦官刘瑾意，出为岳郡散官。十八年，皇帝赐命进防承德郎。武宗正德七年（一五一二），任广西象州知州。九年，退居归田。十四年，卒于家。有《古愚集》，诗三卷，文一卷。清康熙《顺德县志》卷七有传。其来孙天琦又有《奉直大夫象州知州前户部主事古愚公传》，见《古愚集》卷首。苏仲诗，以清光绪七年（一八八一）顺德苏仲德堂藏板重刻本《古愚集》为底本。